CELEX: 32010D0009(01)
Language: da
Date: 2010-07-29 00:00:00
Title: 2010/451/EU: Den Europæiske Centralbanks afgørelse af 29. juli 2010 om adgang til og brug af visse TARGET2-data (ECB/2010/9)

12.8.2010   
            
            
               DA
            
            
               Den Europæiske Unions Tidende
            
            
               L 211/45
            
         DEN EUROPÆISKE CENTRALBANKS AFGØRELSE
   af 29. juli 2010
   om adgang til og brug af visse TARGET2-data
   (ECB/2010/9)
   (2010/451/EU)
   STYRELSESRÅDET FOR DEN EUROPÆISKE CENTRALBANK HAR —
   under henvisning til traktaten om Den Europæiske Unions Funktionsmåde, særlig artikel 127, stk. 2, første og fjerde led,
   under henvisning til statutten for Det Europæiske System af Centralbanker og Den Europæiske Centralbank, særlig artikel 3.1, første og fjerde led, og artikel 22, og
   ud fra følgende betragtninger:
   
               (1)
            
            
               Retningslinje ECB/2007/2 af 26. april 2007 om et Trans-European Automated Real-time Gross settlement Express Transfer system (TARGET2) (1) oprettede TARGET2.
            
         
               (2)
            
            
               TARGET2 fungerer på grundlag af en fælles teknisk platform, benævnt Single Shared Platform (SSP), der drives af Deutsche Bundesbank, Banque de France og Banca d’Italia (herefter benævnt »de centralbanker, som er SSP-leverandører«). Det er juridisk struktureret som en flerhed af realtids-bruttoafviklingssystemer, som hver udgør en komponent i TARGET2, der drives af en centralbank i Eurosystemet. Retningslinje ECB/2007/2 samordner reglerne for komponenterne i TARGET2 i størst muligt omfang.
            
         
               (3)
            
            
               Eurosystemet overvåger TARGET2, og ECB står i spidsen herfor.
            
         
               (4)
            
            
               Artikel 38, stk. 1, i bilag II til retningslinje ECB/2007/2 — Ensartede Vilkår for deltagelse i TARGET2 (herefter benævnt »Ensartede Vilkår«) — pålægger de nationale centralbanker at fortroligholde alle følsomme eller hemmelige betalingsoplysninger, der tilhører deltagere med TARGET2-konti hos den pågældende nationale centralbank, medmindre deltageren har givet sit skriftlige samtykke til videregivelse, eller sådan videregivelse er tilladt eller påkrævet i henhold til national lov.
            
         
               (5)
            
            
               Artikel 38, stk. 2, i de Ensartede Vilkår bestemmer dog, at deltagerne giver deres samtykke til, under forudsætning af at videregivelsen ikke er i strid med gældende lov, at alle nationale centralbanker kan videregive betalingsoplysninger om deltageren, som er erhvervet i løbet af driften af den relevante TARGET2-komponent, til i) andre centralbanker eller tredjeparter, som er involveret i driften af TARGET2, for så vidt dette er nødvendigt for, at TARGET2 kan fungere effektivt, eller ii) til myndighederne i medlemsstaterne og Unionen med ansvar for tilsyn og overvågning, for så vidt det er nødvendigt for, at disse kan udføre deres offentlige opgaver.
            
         
               (6)
            
            
               Kun i tilfælde, hvor brug af aggregerede TARGET2-betalingsdata ikke er tilstrækkeligt til, at de nationale centralbanker kan sikre, at TARGET2 fungerer effektivt, er det nødvendigt for alle nationale centralbanker at have adgang til data på transaktionsniveau, som er uddraget fra SSP, om deltagerne i alle TARGET2-komponenter, herunder indirekte deltagere og adressérbare BIC-kode-indehavere. Adgang for alle nationale centralbanker til disse data på transaktionsniveau vil også være nødvendigt for, at Eurosystemet kan udføre sin offentlige opgave med overvågning af TARGET2, når brugen af aggregerede TARGET2-betalingsdata ikke er tilstrækkeligt.
            
         
               (7)
            
            
               En sådan adgang for nationale centralbanker til data på transaktionsniveau om alle deltagere i TARGET2 bør begrænses til, hvad der er nødvendigt for at gøre det muligt for de nationale centralbanker som operatører og ansvarlige for overvågningen af TARGET2 at udføre kvantitative analyser af transaktionsstrømme mellem deltagerne i TARGET2 eller at foretage numeriske simulationer af afviklingsprocessen i TARGET2. En sådan adgang for nationale centralbanker bør udelukke alle oplysninger om deltagernes kunder, bortset fra kunder, der er indirekte deltagere eller adressérbare BIC-konto-indehavere.
            
         
               (8)
            
            
               Når disse kvantitative analyser og numeriske simulationer udføres af nationale centralbanker i deres egenskab af operatører af TARGET2, bør de især tjene til sikring af, at TARGET2 er effektivt opbygget, til overvågning af virkningerne af dets prisstruktur og til, at der foretages cost-benefit-analyser af supplerende egenskaber og tjenester. Når de udføres af nationale centralbanker i deres egenskab af ansvarlige for overvågningen af TARGET2, bør de især tjene til analyse af driftsnedbrud i TARGET2, analyse af ændringer i betalingsmønstre og -tidspunkter, kvantificering af likviditetsniveauer og resultater af afvikling med nedsat likviditet, foretagelse af statistiske og strukturelle analyser af transaktionsstrømme og understøttelse af regelmæssige og ad hoc-baserede overvågningsvurderinger i forhold til gældende standarder.
            
         
               (9)
            
            
               Det er af allerstørste betydning, at der bevares fortrolighed omkring data på transaktionsniveau. Derfor bør adgang til og brug af data på transaktionsniveau være begrænset til en lille gruppe af særligt udpegede ansatte i de nationale centralbanker. Som supplement til reglerne om faglig hæderlighed og fortrolighed, som gælder for ansatte i nationale centralbanker, bør Betalings- og Værdipapirafviklingsudvalget (Payment and Settlement Systems Committee (PSSC)) i det Europæiske System af Centralbanker opstille særlige regler for adgang til og brug af data på transaktionsniveau. De nationale centralbanker bør sikre, at disse regler overholdes af deres særligt udpegede ansatte, og PSSC bør kontrollere overholdelsen heraf.
            
         
               (10)
            
            
               PSSC bør have mulighed for at offentliggøre oplysninger, som stammer fra brug af data på transaktionsniveau, under forudsætning af at disse oplysninger ikke gør det muligt, hverken direkte eller indirekte, at identificere deltagerne eller deltagernes kunder.
            
         
               (11)
            
            
               For at gøre det muligt at udføre kvantitative analyser og numeriske simulationer ved hjælp af data på transaktionsniveau bør Eurosystemet oprette en særlig TARGET2-Simulator.
            
         
               (12)
            
            
               I tillæg til artikel 38, stk. 2, i de Ensartede Vilkår, som omfatter data på transaktionsniveau, angives det i artikel 38, stk. 3, mere bredt — på betingelse af, at dette ikke gør det muligt, hverken direkte eller indirekte, at identificere deltageren eller deltagerens kunder — at en national centralbank kan anvende, videregive eller offentliggøre betalingsoplysninger vedrørende deltageren eller deltagerens kunder til statistiske, historiske, forskningsmæssige eller andre formål under udøvelsen af sine offentlige funktioner og andre offentlige enheders udøvelse af deres funktioner, til hvem oplysningerne er videregivet. Uden at det berører den nationale centralbanks mulighed for at bruge, videregive eller offentliggøre oplysningerne i medfør af denne artikel bør PSSC koordinere de nationale centralbankers handlemåde.
            
         
               (13)
            
            
               Artikel 5 i retningslinje ECB/2007/2 angiver ledelsesniveauerne i TARGET2, herunder at Styrelsesrådet har ansvar for ledelsen, driften og overvågningen af TARGET2, og at Styrelsesrådet bistås af Betalingsformidlingskomitéen PSSC som et rådgivende organ i alle spørgsmål i forbindelse med TARGET2. Artikel 5 bestemmer desuden, at PSSC udfører de opgaver, der er henlagt til de nationale centralbanker i retningslinje ECB/2007/2, inden for den overordnede ramme, som Styrelsesrådet har opstillet. I sidstnævnte egenskab skal PSSC udføre visse opgaver i henhold til denne afgørelse. Det er nødvendigt med stemmeregler for PSSC, og at Styrelsesrådet kan prøve de af PSSC trufne beslutninger.
            
         
               (14)
            
            
               Bestemmelserne i denne afgørelse vil blive udstrakt til at gælde for centralbanker uden for Eurosystemet, som er tilsluttet til TARGET2 i kraft af en aftale mellem disse centralbanker og Eurosystemet —
            
         TRUFFET FØLGENDE AFGØRELSE:
   Artikel 1
   1.   De nationale centralbanker skal have adgang til data på transaktionsniveau om alle deltagere i alle TARGET2-komponenter, som er uddraget fra TARGET2, med henblik på at sikre den effektive funktion af TARGET2 og overvågningen heraf.
   2.   For alle nationale centralbanker er adgang til data angivet i stk. 1 og brugen af disse til kvantitative analyser og numeriske simulationer begrænset til en enkelt ansat og op til tre stedfortrædere i forbindelse med drift og overvågning af TARGET2. De ansatte og deres stedfortrædere skal være ansatte, som er beskæftiget med drift af TARGET2 og med overvågning af markedsinfrastruktur.
   3.   De nationale centralbanker kan udpege de ansatte og stedfortræderne for disse. Deres udpegning skal godkendes af PSSC. Samme fremgangsmåde finder anvendelse ved udskiftning af disse.
   4.   PSSC skal opstille særlige regler, der garanterer fortrolighed af data på transaktionsniveau. De nationale centralbanker sikrer, at deres særligt udpegede ansatte i henhold til stk. 2 og 3 overholder disse regler. Uden at det berører de nationale centralbankers anvendelse af andre regler vedrørende faglig hæderlighed eller fortrolighed, skal de nationale centralbanker — såfremt de særlige regler, som PSSC har opstillet, ikke overholdes — forhindre, at nogen af deres særligt udpegede ansatte får adgang til og bruger data nævnt i stk. 1. PSSC skal kontrollere, at bestemmelserne i dette stykke overholdes.
   Artikel 2
   1.   TARGET2-Simulatoren oprettes til udførelse af de kvantitative analyser og numeriske simulationer, der er angivet i artikel 1, stk. 2.
   2.   TARGET2-Simulatoren udvikles og vedligeholdes af de centralbanker, som er SSP-leverandører, og Suomen Pankki. Den skal indeholde den nødvendige tekniske infrastruktur, værktøjer til uddragning af data og simuleringsværktøjer samt analytisk software, der skal installeres på den fælles platform.
   3.   Nærmere bestemmelser om tjenesterne i og de tekniske specifikationer for TARGET2-Simulatoren fastsættes i en aftale mellem de centralbanker, som er SSP-leverandører, og Suomen Pankki og centralbankerne, og godkendes af Styrelsesrådet.
   Artikel 3
   1.   PSSC skal udarbejde arbejdsprogrammer for drift og overvågning på mellemlangt sigt, der skal udføres af de særligt udpegede ansatte i henhold til artikel 1, stk. 2 og 3, ved brug af data på transaktionsniveau.
   2.   PSSC kan beslutte at offentliggøre oplysninger, som stammer fra anvendelse af data på transaktionsniveau, under forudsætning af at det ikke er muligt at identificere deltagerne eller deltagernes kunder.
   3.   PSSC træffer beslutning ved simpelt flertal. Beslutninger truffet af PSSC vil kunne prøves af Styrelsesrådet.
   4.   PSSC orienterer Styrelsesrådet regelmæssigt om alle spørgsmål i forbindelse med anvendelsen af denne afgørelse.
   Artikel 4
   Med forbehold af artikel 38, stk. 3, i de Ensartede Vilkår koordinerer PSSC centralbankernes videregivelse og offentliggørelse af betalingsoplysninger om en deltager og en deltagers kunder, som bestemt i ovennævnte artikel.
   Artikel 5
   Denne afgørelse træder i kraft dagen efter dens offentliggørelse i Den Europæiske Unions Tidende.
   
      Udfærdiget i Frankfurt am Main, den 29. juli 2010.
      
         
            For ECB’s Styrelsesråd
         
         Jean-Claude TRICHET
         
            Formand for ECB
         
      
   
   
      (1)  EUT L 237 af 8.9.2007, s. 1.